Camilla
Camilla er dronning af Storbritannien. Ved dronning Elizabeth 2.'s død den 8. september 2022 blev hendes søn konge med titlen Charles 3. Camilla blev dermed Queen Consort, på dansk dronningegemalinde. Den 6. maj 2023 blev Charles og Camilla formelt kronet i Westminster Abbey og Camilla fik dermed titlen dronning.
Camilla er født Camilla Rosemary Shand som den ældste af tre børn i en overklassefamilie. Hun er således ikke født ind i aristokratiet. Hun skiftede navn til Camilla Parker Bowles, da hun i 1973 giftede sig med Andrew Parker Bowles (f. 1939), som var officer i den britiske hær. Parret fik to børn, men blev skilt i 1995.
Camilla og prins Charles mødte hinanden første gang i 1970 og indledte det forhold, der endte med at være varigt, selvom begge i første omgang giftede sig med andre. I 1994 indrømmede prins Charles i et TV-interview, mens han stadig var gift med prinsesse Diana, at han havde en affære med Camilla Parker-Bowles, og at den havde været en realitet, siden de mødtes første gang.
Efter prinsesse Dianas død i 1997 sås Charles og Camilla oftere sammen som par. De blev gift i 2005 ved en borgerlig vielse og herefter kirkeligt velsignet. Med giftermålet blev Camilla hertuginde af Cornwall.